Drepte hovedmannen bak Meymaneh-massakren
- Det er klart det var et stort tilbakeslag for opprørerne at vi og de afghanske sikkerhetsstyrkene drepte en så sentral skikkelse, sier major Martyn Crighton, talsmann for International Security Assistance Force (ISAF) i Kabul til VG Nett. Kilder i ISAF bekrefter overfor VG Nett at utenlandske spesialsoldater var sentrale i operasjonen, som skjedde i det urolige Almar-distriktet like sør for Meymaneh fredag. ISAFs talspersoner vil ikke bekrefte VGs opplysninger, men sier at det var en «styrke bestående av både afghanske soldater og koalisjonsstyrker».Ifølge ISAF ble Shukrullah og to andre opprørere drept i et luftangrep under kampene sør for Meymaneh. - Han var ansvarlig for å koordinere og planlegge selvmordsangrepet i Meymaneh. Han har også vært sentral i arbeidet med å trene opp, hjelpe og utstyre opprørere både i Faryab og Sar-e Pul-provinsene. Blant annet har han vært sentral i smuglingen av eksplosiver og bombedeler til de to provinsene, sier Crighton til VG Nett. Som VG Nett skrev før helgen, har sikkerhetssituasjonen i Faryab blitt markant dårligere etter at de norske soldatene trakk seg ut i slutten av september. FARYAB ETTER AT NORGE DRO:- Flere trefninger, trusler, henrettelser, angrep og mer Taliban-innflytelse Det voldsomme selvmordsangrepet 26. oktober kostet 41 mennesker livet, er det verste så langt i år i Afghanistan og skjedde bare uker etter at Norge overlot sikkerhetsansvaret i Faryab til afghanske sikkerhetsstyrker.En av gruppene som nå slåss om makten i Faryab-provinsen, er Islamic Movement of Usbekistan (IMU). Organisasjonen har tette bånd til al-Qaida, og samarbeider med både Taliban og ulike kriminelle grupper i Faryab. Den drepte bombebakmannen Shukrullah var ifølge ISAF en av topplederne for IMU i Nord-Afghanistan. - Det har blitt flere trefninger i Faryab etter at PRT-styrken ble lagt ned og de afghanske styrkene overtok sikkerhetsansvaret. Men det er viktig å understreke at operasjonen før helgen var ledet og gjennomført av afghanske sikkerhetsstyrker. Det er de som har initiativet, ikke Taliban, IMU eller andre opprørere, sier Crighton. VGs RUNE THOMAS EGE KOMMENTERER:Hva skjer etter at Norge drar? Overfor lokale, afghanske medier bekrefter også Taliban-talsmann Qari Yosouf Ahmadi at Shukrullah ble drept i angrepet. Han hevder at flere afghanske soldater ble drept i kampene.
ISAF har utpekt afghanske Shukrullah som hovedmannen bak selvmordsbomben i Meymaneh. I helgen ble han drept i et luftangrep.